Obrazloženje: 
Sukladno članku 25. Zakona o turizmu ( Narodne novine broj 156/23.; u daljnjem tekstu: Zakon) propisano je donošenje Plana upravljanja destinacijom koji je planski dokument za razvoj održive destinacije.

Plan upravljanja destinacijom predstavlja temeljni planski dokument za usmjeravanje razvoja turističke destinacije u smjeru održivosti. Njegova je primarna svrha osigurati da se razvoj turizma odvija uravnoteženo, uz očuvanje prirodnih i kulturnih resursa, podizanje kvalitete turističke ponude te istodobno unapređenje kvalitete života lokalnog stanovništva.

Plan upravljanja destinacijom nije samo dokument namijenjen turističkom sektoru, već podloga za donošenje odluka i provedbu mjera relevantnih za širi sustav upravljanja razvojem prostora i zajednice. Njime se osigurava usklađenost turističkog razvoja s aktima strateškog planiranja, prostorno-planskom dokumentacijom, planovima upravljanja kulturnim dobrima te drugim važećim planovima i propisima.

U tom smislu, Plan upravljanja destinacijom predstavlja operativni alat koji povezuje razvojne ciljeve, zakonske obveze i konkretne mjere upravljanja turizmom na razini destinacije. Sukladno Zakonu o turizmu (NN 156/23), Turistička zajednica Općine Starigrad izradila je Plan upravljanja destinacijom  za područje Općine Starigrad kao planski dokument za razvoj održive destinacije za razdoblje od  2026. do 2029. Primarna mu je svrha osigurati razvoj destinacije u smjeru održivosti u skladu s aktima strateškog planiranja, prostornim planovima, planom upravljanja kulturnim dobrima i drugim važećim planovima i propisima. 
Planom se određuje dugoročni razvojni smjer destinacije s ciljem poboljšanja iskustva posjetitelja, zaštite prirodnih i kulturnih dobara te osiguravanja dobrobiti lokalne zajednice.
Sukladno članku 25. Zakona o turizmu te članku 11. Zakona o pravu na pristup informacijama (NN, br. 25/13, 85/15 i 69/22), Prijedlog Plana upravljanja destinacijom i izračun prihvatnog kapaciteta upućuju se na javno savjetovanje. Objavom nacrta dokumenta, uz obrazloženje ciljeva i razloga njegova donošenja, omogućuje se sudjelovanje zainteresirane javnosti u postupku donošenja ovog strateškog dokumenta.
Javno savjetovanje provodi Općina Starigrad putem svoje službene web stranice, u roku od 30 dana.
Pozivamo sve zainteresirane da svoje primjedbe, prijedloge i komentare na predložene prijedloge dostave isključivo na priloženom obrascu sudjelovanja u savjetovanju s javnošću na adresu e-pošte: info@opcina-starigrad.hr	
Savjetovanje traje od 20.8.2026. godine do 18.9.2026. godine.
Po provedenom savjetovanju izradit će se i objaviti Izvješće o provedenom savjetovanju.


